CEU-rektor a CNN-en: „Túszul ejtett bennünket a kormány”
A CNN hírfolyamában is megszólalt a lex CEU-val és Soros Györggyel kapcsolatban Michael Ignatieff rektor.
Úgy érezzük, túszul ejtett bennünket a kormány, hogy magára vonja Washington figyelmét – mondta a Közép-európai Egyetem (CEU) rektora a CNN-nek a lex CEU néven ismert törvénymódosítással kapcsolatban, amely miatt több tüntetés is volt Budapesten az elmúlt napokban.

Michael Ignatieff úgy fogalmazott: „vissza fogunk támadni”, mert függetlenek és szabadok vagyunk, ki fogunk állni minden magyar barátunk szabadságáért.

Megkérdezték a rektortól, hogy szerinte a CEU-alapító Soros György lehet-e a tiltakozást kiváltó javaslat célpontja. Michael Ignatieff ezt valószínűnek nevezte, megjegyezte ugyanakkor: a helyzet azért vicces, mert annak idején maga Orbán Viktor is Soros-ösztöndíjas volt.

A CEU rektora azt mondta, hogy Soros György nem a főnöke, az egyetemük független a kormánytól, és független Soros Györgytől is. Nekik az a feladatuk, hogy megvédjék ezt a nemzetközileg elismert független intézményt, és szerinte ezért tüntettek ilyen sokan Budapesten a CEU védelmében.

Az interjúból egyébként Christian Amanpour, a CNN egyik legismertebb arca tett közzé egy részletet a Twitteren.
CEU-rektor túszul ejt Michael Ignatieff Támadás a CEU ellen CNN CEU